Més de 1.500 estudiants de Secundària, Batxillerat i Cicles Formatius de Grau Mitjà de 45 instituts practiquen la creació de cooperatives
El programa FesCoop premia els alumnes de l’IES Pla Marcell de Cardedeu, l’IES Joan Guinjoan de Riudoms i l’Institut de Badia del Vallès.
La cerimònia d’entrega dels premis es farà dijous 20 de desembre a les Cotxeres de Sants de Barcelona.
Barcelona, 12 de desembre de 2012 – les empreses cooperatives DEVELAPP SCCL (aplicacions per a mòbils), TEEN-TRIPS SCCL (xarxa d’instituts d’abast europeu per a l’intercanvi d’estudiants) i ARTEMISA SCCL (de treball agrícola per la integració de joves discapacitats), són les propostes guanyadores del concurs Fes Coop, destinat a promoure la difusió del cooperativisme als instituts i centres d’ensenyament catalans.
Més de 1.500 estudiants han participat en aquesta iniciativa pionera per difondre entre els joves models econòmics alternatius i sortir dels esquemes tradicionals en la creació d’empresa.
Darrere la proposta de DEVELAPP SCCL hi ha cinc nois i noies de 4t curs d’ESO de l’IES Pla Marcell de Cardedeu (Vallès Oriental) que han completat tots els tràmits que serien necessaris per inscriure una cooperativa en el registre i començar a treballar: estatuts, pla d’empresa, pla de finançament, organització societària, etc.
Guanyadors en la categoria Batxillerat, els sis nois i noies de Batxillerat de l’IES Joan Guinjoan de Riudoms (Baix Camp) han presentat una proposta de xarxa d’instituts que afavoreixi l’intercanvi d’estudiants entre diferents països. El seu propi institut seria la seu europea de TEEN-TRIPS SCCL, que abaratiria molt els intercanvis a base de trobar allotjaments en famílies en cada punt.
Els tres instituts formen part dels 45 centres educatius que durant dos mesos han rebut una formació especialitzada sobre cooperativisme en el marc de l’edició del programa Fes Coop!, impulsat per la Direcció General d'Economia Social i Cooperativa i Treball Autònom del Departament d’Empresa i Ocupació de la Generalitat de Catalunya i dinamitzat per Aposta, Escola Empresarial Cooperativa. Aquesta formació ha consistit en una sessió introductòria a l’aula, a càrrec d’un tècnic especialitzat, i a continuació un treball en petit grup amb l’ajut d’un simulador online i el suport de tutors a distància. En el decurs d’aquest treball, els alumnes han elaborat el pla d’empresa complet per al seu projecte, sense oblidar cap dels aspectes essencials: desenvolupament de la idea, constitució i estatuts, pla de producció, màrqueting, pla economicofinancer...
Com a guanyadors del concurs de propostes cooperatives seran premiats amb una tauleta digital el pròxim dijous dia 20 de desembre a Barcelona, en el decurs de l’acte de cloenda del programa que tindrà lloc a les Cotxeres de Sants.
El Jurat del concurs, constituït per la Direcció General d'Economia Social i Cooperativa i Treball Autònom, la Federació de Cooperatives de Treball de Catalunya i la Federació de Cooperatives d’Ensenyament de Catalunya, també ha destacat el nivell i l’esforç dels projectes finalistes:
En la categoria d’ESO, els projectes de l’Institut Escola Costa i Llobera de Barcelona (Barcelonès) i de l’Institut Alexandre Deulofeu de Figueres (Alt Empordà).
En la categoria de Batxillerat, els de l’Institut Miquel Martí i Pol de Roda de Ter (Osona) i de l’Institut Matadepera (Vallès Occidental).
I en la categoria de Cicles Formatius de Grau Mitjà, els projectes de l’Institut de Badia del Vallès (Vallès Occidental) i de l’Institut Lluís Companys de Tordera (Maresme).
El programa FesCoop! ha gaudit d’una àmplia acceptació entre els professors de Secundària, Batxillerat i Cicles Formatius de tot Catalunya i ha ofert al professorat de tot el territori recursos i eines didàctiques per poder realitzar una aproximació al món de l’emprenedoria des d’una òptica transversal, innovadora i participativa.
Més informació: Aposta, Escola Empresarial Cooperativa, www.aposta.coop